《送宗都运廷威之长芦》
明代·顾清

我家东海居，目击鹾丁苦。民劳莫如农，衣食自王土。

输官赢斗升，小大得濡喣。溟沙列万灶，勺合尽官府。

肩箱入连仓，私鬻剪为虏。燎薪与募直，一一挂文簿。

商课或不充，输钱为市补。缗镪非天坠，贸易复何所。

不应为法初，乃尔自相牾。公私两煎迫，称贷日旁午。

穷年困炎歊，肉尽继肝膂。坐令兼并徒，旦暮收拾伍。

微文牵积弊，鱼烂不可举。常思桑孔意，宁料遽如许。

必逢忠爱士，重为整机杼。宗君沧州行，倚任切当宁。

北南虽殊风，物久理同蛊。执炎思冷风，久亢觊霖雨。

便文止须臾，垂名动千古。予言未可穷，君行念靡盬。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。